[i.] Države članice moraju dopustiti uporabu susjednih frekvencijskih pojaseva iz ove tablice kao jednog frekvencijskog pojasa pod uvjetom da su ispunjeni posebni uvjeti za svaki od navedenih susjednih pojaseva. [ii.] Kako su definirani u članku 2. stavku 3. [iii.] Države članice moraju dopustiti uporabu radiofrekvencijskog spektra do snage odašiljanja, jakosti polja ili gustoće snage navedene u ovoj tablici. U skladu s člankom 3. stavkom 3. mogu odrediti manje ograničavajuće uvjete, tj. dopustiti uporabu radiofrekvencijskog spektra s većom snagom odašiljanja, jakošću polja ili gustoćom snage, pod uvjetom da to ne umanjuje ili ugrožava odgovarajuću koegzistenciju uređaja malog dometa u pojasevima usklađenima ovom Odlukom. [iv.] Države članice mogu odrediti samo navedene „dodatne parametre (pravila za raspodjelu kanala i/ili pristup kanalima i njihovu zauzetost)” i ne smiju dodavati druge parametre ili zahtjeve u vezi s pristupom radiofrekvencijskom spektru i smanjenjem smetnji. Manje ograničavajući uvjeti u smislu članka 3. stavka 3. znače da države članice mogu potpuno izostaviti „dodatne parametre (pravila za raspodjelu kanala i/ili pristup kanalima i njihovu zauzetost)” iz određenog polja ili dopustiti veće vrijednosti pod uvjetom da to ne ugrožava odgovarajuće okruženje za zajedničku uporabu u usklađenom pojasu. [v.] Države članice mogu odrediti samo navedena „ostala ograničenja uporabe” i ne smiju dodavati druga ograničenja uporabe. Budući da se u smislu članka 3. stavka 3. mogu uvesti manje ograničavajući uvjeti, države članice mogu izostaviti jedno ili sva navedena ograničenja pod uvjetom da to ne ugrožava odgovarajuće okruženje za zajedničku uporabu u usklađenom pojasu. [vi.] „Radni ciklus” definira se kao omjer, izražen postotkom, Σ(Ton)/(Tobs), pri čemu je Ton vrijeme aktivnog odašiljanja jednog uređaja, a Tobs je razdoblje promatranja. Ton se mjeri u frekvencijskom pojasu promatranja (Fobs). Osim ako se u ovom tehničkom prilogu drukčije navodi, Tobs je neprekinuto jednosatno razdoblje, a Fobs je primjenjivi frekvencijski pojas u ovom tehničkom prilogu. Manje ograničavajući uvjeti u smislu članka 3. stavka 3. znače da države članice mogu dopustiti veće vrijednosti za „radni ciklus”. [1] Kategorija uređaja za aktivne medicinske implantate obuhvaća radijske dijelove aktivnih medicinskih proizvoda koji su namijenjeni potpunoj ili djelomičnoj ugradnji, kirurškim ili medicinskom putem, u ljudsko tijelo ili u tijelo životinje i, prema potrebi, njihove vanjske jedinice. [3] Kategorija nespecifičnih uređaja malog dometa obuhvaća sve vrste radiouređaja, bez obzira na primjenu ili svrhu, koji ispunjavaju tehničke uvjete utvrđene za određeni frekvencijski pojas. Uobičajeno se upotrebljavaju za telemetriju, daljinsko upravljanje, uzbunjivanje, općenito za prijenose podataka i za druge primjene. [4] Kategorija slušnih pomagala (ALD) obuhvaća radiokomunikacijske sustave koji omogućuju osobama oštećenog sluha povećanje slušne sposobnosti. Uobičajena oprema sustava uključuju jedan ili više radioodašiljača i jedan ili više radioprijamnika. [5] Kategorija mjernih uređaja obuhvaća radiouređaje koji su dio dvosmjernih sustava radiokomunikacije koji omogućuju daljinski nadzor, mjerenje i prijenos podataka u pametnim mrežnim infrastrukturama kao što su one za električnu energiju, plin i vodu. [6] „Socijalni alarmni uređaji” sustavi su radiokomunikacije koji osobi u nevolji u zatvorenom prostoru omogućuju pouzdanu komunikaciju za pozivanje pomoći. Socijalni alarmi obično se upotrebljavaju za pomoć starijim osobama ili osobama s invaliditetom. [7] „Aktivni medicinski proizvodi za ugradnju” kako je utvrđeno u Direktivi Vijeća 90/385/EEZ od 20. lipnja 1990. o usklađivanju zakonodavstva država članica koja se odnose na aktivne medicinske proizvode za ugradnju (SL L 189, 20.7.1990., str. 17.). [8] Kategorija uređaja s visokim radnim ciklusom/uređaja za kontinuirano odašiljanje obuhvaća radiouređaje koji se oslanjanju na odašiljanja s niskom latencijom i visokim radnim ciklusom. Obično se upotrebljavaju za osobne bežične audio i multimedijalne sustave za direktni prijenos (streaming) koji su namijenjeni za kombinirane audio/video prijenose i audio/video sinkronizacijske signale, mobilne telefone, sustave za zabavu u automobilima ili kućne sustave za zabavu, bežične mikrofone, bežične zvučnike, bežične slušalice, radiouređaje koje osoba nosi, slušna pomagala, ušne slušalice za nadzor, bežične mikrofone za uporabu na koncertima ili drugim scenskim produkcijama i analogne FM odašiljače male snage (pojas 36). [9] Kategorija uređaja za radiodeterminaciju obuhvaća radiouređaje za određivanje položaja, brzine i/ili drugih svojstava nekog predmeta ili za prikupljanje podataka o navedenim parametrima. Opremom za radiodeterminaciju obično se izvršavaju mjerenja radi utvrđivanja tih svojstava. Ta definicija ne obuhvaća nikakvu radijsku komunikaciju između dvije točke ili između jedne i više točaka. [10] „Radari za ispitivanje razine u spremnicima” (TLPR) posebna su vrsta radiodeterminacijske primjene, a upotrebljavaju se za mjerenja razine u spremnicima i postavljeni su u metalnim ili ojačanim betonskim spremnicima ili sličnim strukturama izrađenima od materijala s usporedivim karakteristikama prigušenja. Spremnici se upotrebljavaju za držanje tvari. [11] „Uređaji za upravljanje modelima” određena su vrsta radioopreme za daljinsko upravljanje i telemetriju koja se upotrebljava za daljinsko upravljanje kretanja modela (uglavnom minijaturnih modela vozila) u zraku, na kopnu, na vodi ili pod vodom. [12] Kategorija uređaja za identifikaciju putem radijskih frekvencija (RFID) obuhvaća radiokomunikacijske sustave koji djeluju na temelju sustava oznaka/čitač, koji se sastoji od radiouređaja (oznake) priključenog na žive ili nežive predmete i odašiljača/prijamnika (čitača) koji aktiviraju oznake i primaju povratne podatke. Uobičajeno se upotrebljavaju za praćenje i identifikaciju predmeta, poput elektroničkog nadzora proizvoda (EAS), te za prikupljanje i prijenos podataka o predmetima kojima su pridružene oznake, a koji mogu raditi bez baterija, uz pomoć baterija ili s napajanjem na baterije. Čitač oznake potvrđuje odgovore oznake i šalje ih poslužitelju. [13] Kategorija uređaja za telematiku u prijevozu i prometu obuhvaća radiouređaje koji se upotrebljavaju u prijevozu (cestovni, željeznički, vodeni ili zračni, ovisno o određenim tehničkim ograničenjima), upravljanju prometom, navigaciji, upravljanju pokretljivošću i u inteligentnim prometnim sustavima (ITS). Uobičajeno se upotrebljavaju za sučelja između različitih načina prijevoza, u komunikaciji između vozila (npr. između dvaju automobila?), između vozila i fiksnih lokacija (npr. automobila i infrastrukture) kao i u komunikaciji od korisnika i prema korisniku. [14] Kategorija induktivnih uređaja obuhvaća radiouređaje koji se koriste magnetskim poljima sa sustavom induktivne petlje za komunikacije s malom udaljenošću (NFC). Uobičajeno se upotrebljavaju za imobilizaciju vozila, identifikaciju životinja, sustave uzbunjivanja, kabelske detektore, uređaje za gospodarenje otpadom, osobnu identifikaciju, bežično govorno povezivanje, kontrolu pristupa, senzore prisutnosti, protuprovalne sustave, uključujući radiofrekvencijske protuprovalne indukcijske sustave, prijenos podataka na ručne uređaje, automatsku identifikaciju proizvoda, bežične kontrolne sustave i automatsku naplatu cestarine. [15] Kategorija uređaja s niskim radnim ciklusom/visokom pouzdanošću obuhvaća radiouređaje koji se oslanjaju na nisku opću uporabu spektra i pravila za pristup spektru koja podrazumijevaju niski radni ciklus kako bi se osigurao visoko pouzdani pristup spektru i odašiljanja u zajedničkim pojasevima. Uobičajeno se upotrebljavaju kod sustava uzbunjivanja koji se koriste radiokomunikacijom za dojavu alarmnog stanja na udaljenoj lokaciji i socijalne alarmne sustave koji omogućavaju pouzdanu komunikaciju za osobu u nevolji. [16] Kategorija uređaja za širokopojasni prijenos podataka obuhvaća radiouređaje koji upotrebljavaju tehnike širokopojasne modulacije za pristup spektru. Uobičajeno se upotrebljavaju kod sustava bežičnog pristupa kao što su radijske lokalne mreže (WAS/RLAN) ili širokopojasni uređaji malog dometa u podatkovnim mrežama. [17] U pojasu 20 za induktivne aplikacije primjenjuju se veće jakosti polja i dodatna ograničenja uporabe. [18] U pojasevima 22, 24, 25, 27 a i 28 za induktivne aplikacije primjenjuju se veće jakosti polja i dodatna ograničenja uporabe. [19] Ograničenje snage primjenjuje se unutar zatvorenog spremnika i odgovara spektralnoj gustoći od – 41,3 dBm/MHz e.i.r.p. izvan ispitnoga spremnika od 500 litara. [20] Kategorija prikupljanja zdravstvenih podataka obuhvaća prijenos negovornih podataka od i do medicinskih proizvoda koji se ne ugrađuju za potrebe nadzora, dijagnosticiranja i liječenja pacijenata u zdravstvenim ustanovama ili u domu pacijenta. [21] Oprema PMR446 prijenosna je (bez bazne postaje ili uporabe repetitora) i koristi se ugrađenim antenama samo kako bi se u najvećoj mjeri povećala zajednička uporaba i smanjile smetnje. Oprema PMR446 djeluje u načinu malog dosega između korisnika (peer-to-peer) i ne upotrebljava se ni kao dio infrastrukturne mreže ni kao repetitor; [22] Sustav uzbunjivanja uređaj je koji se koristi radijskom komunikacijom za uzbunjivanje sustava ili osoba (kao glavna funkcionalnost) na daljinu u slučaju nastanka problema ili posebnih okolnosti. Radioalarmi obuhvaćaju socijalne alarme i alarme za sigurnost i zaštitu. [23] Medicinske mreže za mjerenje parametara ljudskog tijela (MBANS), koje se upotrebljavaju za prikupljanje zdravstvenih podataka, namijenjene su uporabi u zdravstvenim ustanovama i u domu pacijenta. Riječ je o radijskim sustavima male snage za prijenos negovornih podataka od i do medicinskih proizvoda za potrebe nadzora, dijagnosticiranja i liječenja pacijenata u skladu s nalogom ovlaštenog zdravstvenog djelatnika, a definiraju se isključivo u okviru zdravstvenih primjena; [24] Države članice mogu odrediti zone isključenja ili jednakovrijedne mjere u kojima se ne upotrebljava aplikacija za otkrivanje prepreka pri uporabi rotokoptera radi zaštite službe radioastronomije ili druge nacionalne uporabe. Rotokopter se definira u certifikacijskim specifikacijama EASA-e CS-27 i CS-29 (odnosno, JAR-27 i JAR-29 u prijašnjim certifikacijama); [25] Uređaji upotrebljavaju potpuni frekvencijski raspon na osnovi područja ugađanja. [26] Pristupna točka mreže u podatkovnoj mreži fiksni je zemaljski uređaj malog dometa koji ostalim uređajima malog dometa u podatkovnoj mreži služi kao točka povezivanja s platformama za usluge koje se nalaze izvan te podatkovne mreže. Pojam podatkovna mreža odnosi se na nekoliko uređaja malog dometa, uključujući pristupnu točku mreže, kao elemenata mreže i na bežične veze među njima.